[pic] | IL-KUMMISSJONI EWROPEA | Brussel 30.11.2010 KUMM(2010) 713 finali KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, U LILL-KUMITAT EKONOMIKU U SOĊJALI dwar il-Mekkaniżmu Ewropew ta' Stabbilizzazzjoni Finanzjarja KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, U LILL-KUMITAT EKONOMIKU U SOĊJALI dwar il-Mekkaniżmu Ewropew ta' Stabbilizzazzjoni Finanzjarja DAĦLA F'Mejju 2010, l-Unjoni Ewropea u l-Istati Membri li huma fiż-żona tal-euro waqqfu l-Mekkaniżmu ta' Stabbilizzazzjoni li hu magħmul mill-Mekkaniżmu Ewropew ta' Stabbilizzazzjoni Finanzjarja u l-Faċilità Ewropea ta' Stabbilizzazzjoni Finanzjarja biex iħarsu l-istabbiltà finanzjarja tal-UE fost it-tensjonijiet kbar fis-swieq tad-dejn sovran. Il-Mekkaniżmu Ewropew għall-Istabbilizzazzjoni Finanzjarja (minn hawn 'il quddiem l-EFSM) ġie stabbilit bir-Regolament tal-Kunsill (UE) Nru 407/2010 tal-11 ta' Mejju 2010[1] u huwa rifda ewlenija tal-qafas Ewropew għall-indirizz taċ-ċirkostanzi eċċezzjonali preżenti. Skont l-Artikolu 9(1) tar-Regolament, fi żmien sitt xhur wara d-dħul fis-seħħ tar-Regolament, u fejn jixraq kull sitt xhur wara dan, il-Kummissjoni għandha tippreżenta lill-Kumitat Ekonomiku u Finanzjarju u lill-Kunsill, rapport dwar l-implimentazzjoni ta' dan ir-Regolament u dwar il-kontinwazzjoni taċ-ċirkostanzi eċċezzjonali li jiġġustifikaw l-adozzjoni tar-Regolament. Għal dan il-għan, il-Kummissjoni tadotta din il-Komunikazzjoni. L-Artikolu 9(2) tar-Regolament jistipula li fejn jixraq ir-rapport għandu jkun akkumpanjat minn proposta għall-emendi għar-Regolament bil-għan li tiġi adattata l-possibbiltà li tingħata l-għajnuna finanzjarja mingħajr ma tkun affettwata l-validità tad-deċiżjonijiet diġà adottati. Iżda l-Kummissjoni hija tal-opinjoni li ma hemm ebda ħtieġa, fil-preżent u fid-dawl tal-iżviluppi l-aktar reċenti, li jsiru l-emendi għar-Regolament. Kaxxa 1. Operat tal-EFSM Għall-UE 27 l-EFSM essenzjalment jirriproduċi l-mekkaniżmi bażiċi tar-Regolament attwali dwar il-Bilanċ tal-Pagamenti[2] għall-Istati Membri li ma jagħmlux parti miż-żona tal-euro. Meta jiġi attivat il-mekkaniżmu, jippermetti li l-Kummissjoni tissellef fis-swieq finanzjarji f'isem l-Unjoni fi ħdan garanzija impliċita tal-baġit tal-UE. Wara dan, il-Kummissjoni ssellef dawn il-flus lil Stat Membru benefiċjarju. Dan l-arranġament partikolari ta' għoti b'self jimplika li l-Unjoni ma jkollhiex spiża ta' servizzi fuq id-dejn. Is-somma tal-kapital imsellef u l-interessi jitraddew lura mill-Istat Membru benefiċjarju permezz tal-Kummissjoni. Il-baġit tal-UE jiggarantixxi l-ħlas lura tal-bonds permezz ta' linja baġitarja pro memoria (p.m. line) f'każ ta' kontumaċja min-naħa tas-sellief. L-EFSM jifforma parti minn xibka ta' sigurtà aktar wiesgħa. Flimkien mal-EFSM, dawk l-Istati Membri li jiffurmaw parti miż-żona tal-euro għandhom għad-dispożizzjoni tagħhom il-Faċilità Ewropea ta' Stabbilizzazzjoni Finanzjarja (EFSF), jiġifieri l-fondi garantiti mill-Istati Membri fi ħdan iż-żona tal-euro, u finanzjament mill-Fond Monetarju Internazzjonali. Dawk l-Istati Membri li ma jiffurmawx parti miż-żona tal-euro huma eliġibbli wkoll għall-għajnuna fi ħdan ir-Regolament dwar il-Bilanċ ta' Pagamenti. L-EFSM u l-EFSF jistgħu jiġu attivati biss wara li ssir talba għall-għajnuna finanzjarja mill-Istat Membru kkonċernat u jkun intlaħaq ftehim mal-Kummissjoni, f'komunikazzjoni mal-BĊE, dwar programm ta' aġġustament makroekonomiku b'kundizzjonijiet stretti. | 1 . L-IMPLIMENTAZZJONI TAR-REGOLAMENT Wara l-adozzjoni tar-Regolament 407/2010, l-Unjoni Ewropea ħadet il-miżuri meħtieġa biex tiffaċilita l-użu tal-EFSM. Dawn il-miżuri kienu jinkludu:(i) l-aġġustamenti baġitarji meħtieġa u (ii) titjib tal-kapaċità tal-Kummissjoni biex tiġbor il-fondi fis-swieq finanzjarji. L-azzjonijiet li ttieħdu b'rabta mal-baġit tal-UE L-azzjonijiet li ttieħdu b'rabta mal-baġit tal-UE jinkludu: (i) il-ħolqien ta' linja baġitarja għall-garanzija mogħtija mill-UE fuq għotjiet b'self tal-Unjoni miġbur għall-għajnuna finanzjarja fi ħdan l-EFSM; u (ii) reviżjoni tal-istima tal-marġni disponibbli fil-limiti tar-riżorsi proprji. Il-ħolqien ta' linja baġitarja Tfasslet struttura xierqa baġitarja biex iżżomm il-garanzija pprovduta mill-baġit tal-UE għal operazzjoni ta' għajnuna finanzjarja possibbli mwettqa fi ħdan l-EFSM[3]. [4] F'ċirkostanzi normali, l-għajnuna finanzjarja fi ħdan l-EFSM ma tinvolvix infiq baġitarju (minħabba l-karattru "back to back" tagħha). Dan jiġri biss fil-każ improbabbli li Stat Membru benefiċjarju ma jħallasx id-dejn tiegħu. L-istruttura tinkludi linja baġitarja ġdida (01.04.01.03) għall-garanzija mogħtija mill-UE fuq għotjiet b'self tal-Unjoni miġbura għall-għajnuna finanzjarja fi ħdan l-EFSM. Il-linja baġitarja fiha nota ta' tfakkir ( pro memoria ). Il-Kummissjoni se tiżgura li l-obbligazzjonijiet legali lejn l-azzjonisti tal-bonds jintraddu fi żmien xieraq u, jekk ikun meħtieġ, tipproponi li l-aproprijazzjonijiet meħtieġa jitpoġġew f'din il-linja baġitarja[5]. Inħalqet ukoll linja baġitarja ġdida (il-linja 802) korrispondenti fin-naħa tal-introjtu biex tagħmel tajjeb għal xi ħlasijiet potenzjali wara xi kontumaċja inizjali jew għal kull dħul ieħor marbut mal-garanzija pprovduta mill-Unjoni Ewropea. Reviżjoni tal-istima tal-marġni disponibbli Ir-Regolament 407/2010 jirrestrinġi l-volum ta' self li għadu jrid jitħallas jew ta' linji ta' kreditu għall-marġni disponibbli taħt il-limitu tar-riżorsi proprji (RP) Tabilħaqq, din id-deċiżjoni dwar ir-riżorsi proprji tillimita l-possibbiltajiet li l-baġit tal-UE jitlob pagamenti ta' riżorsi proprji mingħand l-Istati Membri li jkunu ekwivalenti għal 1,23 % tad-Dħul Gross Nazzjonali tal-UE (DGN). Biex ikun hemm ċertezza li l-Kummissjoni tkun tista' titlob RP addizzjonali mingħand l-Istati Membri f'każ ta' kontumaċja fuq pagament garantit, it-total ikkumbinat ta' (i) l-limitu tal-Qafas Finanzjarju Multiannwali (QFM) għall-aproprijazzjonijiet ta' ħlas (jew l-aproprijazzjonijiet ta' ħlas awtorizzati mill-baġit annwali jekk ikunu magħrufin) u (ii) l-ammont totali tar-rimborsi garantiti li jridu jitħallsu (is-self prinċipali + l-interessi) ma għandhomx jaqbżu l-1,23 % tad-DGN tal-UE fi kwalunkwe sena. Dak iż-żmien tal-adozzjoni tar-Regolament kien stmat li, b'ġestazzjoni bil-għaqal tal-iskedi tar-rimbors, ikun jista' jiġi allokat għall-EFSM volum ta' flus sa EUR 60 biljun, taħt il-limitu tar-RP, minbarra l-volum ta' EUR 35 biljun li għadhom disponibbli fi ħdan il-faċilità tal-Ħlas ta' Pagamenti[6]. Il-marġni disponibbli taħt il-limitu tar-RP reċentement ġie rrivvalutat abbażi tal-iktar dejta makroekonomika reċenti. Ma hemm ebda raġuni li wieħed ibiddel l-istima bażika li tikkonkludi li, b'ġestazzjoni bil-għaqal tal-iskedi tar-rimbors, kemm l-EFSM kif ukoll il-faċilità tal-Bilanċ ta' Pagamenti għadhom jistgħu jinqdew bis-sħiħ taħt il-limitu tar-RP. L-azzjonijiet meħuda b'rabta mal-kapaċità tal-Kummissjoni biex tiġbor il-fondi L-azzjonijiet meħuda b'rabta tal-kapaċità tal-Kummissjoni biex tiġbor il-fondi inkludew (i) reviżjoni tal-Programm ta' Nota fuq Terminu Medju tal-Euro (Euro Medium Term Note - EMTN) u (ii) konferma tal-iżjed klassifika għolja possibbli tal-Kummissjoni. Il-Programm EMTN rivedut L-Unjoni Ewropea u l-Euratom ħarġu n-noti skont il-Programm EMTN biex jiffinanzjaw: (i) l-għotjiet b'self tal-Bilanċi ta' Pagamenti; (ii) għajnuna makrofinanzjarja lil pajjiżi terzi skont l-Artikoli 212 u 213 tat-Trattat dwar il-Funzjonament tal-UE; u (iii) għotjien b'self tal-Euratom għat-titjib tas-sigurtà fl-impjanti nukleari. Bl-antiċipazzjoni ta' żidiet possibbli fl-attivitajiet ta' teħid ta' self tal-UE minħabba t-twaqqif tal-EFSM, iċ-Ċirkolari tal-Offerta tal-Programm ġiet emendata kif xieraq u l-ammont tal-Programm ġie miżjud b'EUR 60 biljun għal total ta' EUR 80 biljun. Jekk ikun meħtieġ, il-Programm EMTN jista' jiżdied minnufih għal EUR 110 biljun. Il-klassifikazzjoni AAA tal-UE kkonfermata Wara t-twaqqif tal-EFSM, l-aġenziji ewlenin li jikklassifikaw il-kreditu kkonfermaw il-klassifikazzjoni AAA tan-noti ta' ħruġ tal-UE u tal-Euratom u, fl-istess ħin, applikaw dawn il-klassifiki għall-Programm EMTN miżjud[7]. Il-konferma tal-klassifika AAA tal-UE saret minħabba għadd ta' karatteristiċi. L-ewwel ħaġa, l-UE għandha impenn sħiħ u mingħajr kundizzjonijiet li tonora l-obbligazzjonijiet legali tagħha lejn il-kredituri tagħha. It-tieni, il-Kummissjoni Ewropea għandha d-dritt li tuża r-riżorsi tal-Istati Membri biex tiżgura li f'kull ħin u kull mument ikun hemm disponibbli biżżejjed riżorsi finanzjarji fil-baġit biex ikopru l-ispejjeż obbligatorji kollha, inkluż is-servizz tad-dejn. U fl-aħħar, l-Istati Membri huma legalment obbligati biex jibbilanċjaw il-baġit tal-UE, inkluż is-servizz tad-dejn. Il-prattiki ta' ġestjoni tad-dejn użati mill-UE jirriżultaw fi profil ta' servizz tad-dejn (dak prinċipali u l-pagamenti tal-interessi) li ma jaqbiżx l-ispazju pprovdut mid-differenza bejn il-limitu tal-RP u l-pagamenti baġitarji annwali. Il-prospett tal-UE huwa stabbli, jirrifletti l-istennija li mhu se jkun hemm ebda tibdil sustanzjali fil-fatturi ewlenin li jsostnu l-klassifika. Fl-opinjoni tal-aġenziji ewlenin ta' klassifika tal-kreditu, l-appoġġ sod tal-Istati Membri u s-saffi attwali ta' ħarsien tas-servizz tad-dejn huma mistennija li jkomplu jsostnu l-klassifika għolja ħafna tal-kreditu tal-UE. 2. VALUTAZZJONI TAĊ-ĊIRKOSTANZI LI JIĠĠUSTIFIKAW IL-KONTINWAZZJONI TAL-EFSM Il-kriżi finanzjarja kellha impatt qawwi fuq il-finanzi pubbliċi tal-Istati Membri minħabba l-miżuri ta' sostenn finanzjarju għas-settur finanzjarju, ir-reazzjoni ta' politika fiskali diskrezzjonali u t-tħaddim ta' stabbilizzaturi awtomatiċi. L-effett ikkumbinat kien twessigħ f'daqqa tad-defiċit fil-baġits tal-gvernijiet u żieda korrispondenti fil-proporzjon tad-dejn pubbliku mqabbel mal-PGD. Filwaqt li l-Istati Membri issa qegħdin jagħmlu l-almu tagħhom biex jikkonsolidaw il-finanzi pubbliċi tagħhom b'konformità mal-impenji skont il-Patt ta' Stabbiltà u Tkabbir, bdew jidhru tensjonijiet sinifikanti fis-swieq tal-bonds sovrani taż-żona tal-euro minn nofs l-2009, kif inhu rifless fid-diverġenzi sostanzjali fir-rendimenti u firxiet DCS, partikolarment fil-każ tal-Istati Membri periferali. Minkejja xi titjib fil-ġimgħat wara t-tħabbir tal-EFSM u l-EFSF, minn nofs Awwissu l-kundizzjonijiet tas-suq reġgħu ddeterjoraw, b'rendimenti u firxiet CDS għall-Istati Membri periferali li marru lura għal-livelli reġistrati f'Mejju 2010. Ladarba l-kundizzjonijiet tal-ħruġ għas-sovrani taż-żona tal-euro għadhom diffiċli, wieħed jista' jikkonkludi li ċ-ċirkostanzi tas-suq li ġġustifikaw l-EFSM għadhom jeżistu. L-Istati Membri qegħdin jiffaċċjaw ħtiġijiet sinifikanti għall-finanzjament Żidiet fit-teħid ta' self minħabba l-kriżi finanzjarja ġew riflessi fi ħtiġijiet ogħla ta' finanzjament li l-biċċa l-kbira minnhom intlaħqu permezz ta' ħruġ fuq medda qasira ta' żmien. Għaldaqstant, jekk inħarsu 'l quddiem, jidher ċar li l-gvernijiet tal-UE se jibqgħu jiffaċċjaw l-isfidi finanzjarji fis-snin li ġejjin. Fil-21 ta' Novembru l-Irlanda talbet l-għajnuna finanzjarja mingħand l-Unjoni Ewropea u mingħand l-Istati Membri taż-żona tal-euro. Fil kuntest ta' programm konġunt tal-UE u l-FMI, il-pakkett ta' għajnuna finanzjarja għall-Irlanda se jkun iffinanzjat mill-EFSM u l-EFSF, u dan se jkun issupplimentat b'self bilaterali li jkun innegozjat minn Stati Membri tal-UE. Grafika Nru. 1 Il-ħtiġijiet tal-gvernijiet taż-żona tal-euro għar-rifinanzjament (EUR bn minn Settembru 2010 'l quddiem) [pic] Sors: Bloomberg, Kalkoli tal-KE | Fl-2010 l-biċċa l-kbira tal-Istati Membri taż-żona tal-euro tellgħu defiċits tal-gvern għoljin, u dan wassal għal żieda sostanzjali fil-ħruġ totali ta' bonds tal-gvernijiet tad-denominazzjoni tal-euro u akkumulazzjoni akbar ta' dejn tal-gvernijiet. Din iż-żieda ġenerali fil-provvista ta' bonds sovrani kabbret id-diffikultajiet għall-aċċess għas-suq ta' entitajiet selliefa iżgħar. Dan jimplika wkoll li fil-ġejjieni se jkompli r-riskju ta' diferiment tat-talbiet għall-ħlas tad-dejn. L-ammonti li se jkunu meħtieġa li jinġabru mis-suq fl-2011 huma b'mod ġenerali l-istess bħal tal-2010, u se jibqgħu mill-inqas fl-istess għoli għal bosta snin. Il-grafika nru 1 turi l-ammonti ta' bonds tal-gvern fiż-żona tal-euro li jkunu pendenti fl-aħħar ta' Settembru u li jimmaturaw matul l-20 sena li ġejjin. F'dawn iċ-ċirkostanzi, għadd ta' Stati Membri adottaw miżuri ta' konsolidazzjoni fiskali li għandhom jiġu implimentati tul is-snin li ġejjin biex iwaqqfu jew ibattu l-veloċità fiż-żieda tad-dejn tal-gvern u l-ispiża tas-servizz. Madankollu, il-ħtiġijiet ta' rifinanzjament ta' bosta Stati Membri probabbilment se jibqgħu għoljin minħabba li l-isforzi favur il-konsolidazzjoni jagħtu l-frott bil-mod il-mod. Il-kundizzjonijiet tal-ħruġ għadhom ma ġewx għan-normal Grafika Nru. 2 Il-proporzjon mal-Bund Ġermaniż tal-firxiet tar-rendiment tal-gvernijiet taż-żona tal-Euro fuq 10 snin [pic] Sors: Bloomberg, Kalkoli tal-KE | I d-diffikultajiet fis-suq tal-bonds sovrana taż-żona tal-euro tellgħu l-firxiet tar-rendiment tal-gvernijiet għal livelli ogħla minn qatt qabel għal xi wħud mill-Istati Membri. F'Mejju 2010, il-firxiet tar-rendiment kienu fuq medda ta' bejn il-25 u d-965 punt mal-Bund Ġermaniż, grad ta' diverġenza li qatt ma kien daqshekk għoli mill-ħolqien tal-euro 'l hawn. Wara t-tħabbir tal-EFSM u l-EFSF, il-firxiet tar-rendimenti naqsu temporanjament, iżda minn dak iż-żmien reġgħu twessgħu (ara l-Grafika 2). Grafika Nru. 3 Il-Programm tax-Xiri ta' Bonds B'Sigurtà tal-BĊE (CBPP) mqabbel max-xiri fil-Programm tas-Suq tat-Titoli b'Sigurtà (SMP) fl-2010 (f'biljuni ta' EUR) [pic] Sors: Kalkoli tal-BĊE u tal-KE | Minbarra t-tkomplija tal-użu ta' operazzjonijiet ta' politika monetarja bħall-programm ta' xiri ta' bonds b'sigurtà (CBPP) u miżuri mtejbin ta' sostenn tal-kreditu, id-diffikultajiet tas-swieq tal-bonds sovrana fiż-żona tal-euro ħeġġew lill-BĊE biex iniedi l-Programm tas-Swieq tat-Titoli b'Sigurtà (SMP) f'Mejju 2010[8] biex "jiżgura l-profondità u l-likwidità f'dawk is-segmenti tas-suq li ma kinux qed jaħdmu sew", u biex iġib lura "mekkaniżmu għat-trażmissjoni tal-politika monetarja xieraq". Minn dakinhar 'l hawn, il-BĊE għamel l-interventi fis-suq tad-dejn kemm pubbliku kif ukoll privat fiż-żona tal-euro billi xtara l-bonds tal-gvern ta' Stati Membri partikolari (ara l-Grafika 3). L-impatt monetarju ta' dan ix-xiri ta' bonds huwa newtralizzat billi l-Bank għamel għadd ta' ħidmiet ta' assorbiment ta' likwidità biex ma jaffettwax il-pożizzjoni tal-politika monetarja. Sat-8 ta' Novembru 2010, il-BĊE kien xtara mal-EUR 64,2 biljun ta' bonds tal-gvernijiet taż-żona tal-euro permezz tal-SMP. (Id-diżaggregazzjoni skont it-tip/il-pajjiż tax-xiri mhuwiex għad-dispożizzjoni tal-pubbliku.) Tul iż-żmien il-BĊE naqqas l-iskala tal-interventi tiegħu, bi ftit li xejn xiri matul il-perjodu bejn Lulju u Settembru. Biex jikkalma l-volatilità mġedda fis-swieq tal-bonds, il-BĊE dan l-aħħar żied ix-xiri ta' bonds tal-gvern temporanjament billi xtara l-bonds li jiswew xi EUR 2 biljun fil-ġimgħa ta' qabel l-1 ta' Ottubru, u EUR 711-il miljun oħra fil-ġimgħa ta' qabel il-5 ta' Novembru. Il-kompetizzjoni għall-finanzjament ibbażat fuq is-suq probabbilment se tibqa' qawwija Iż-żieda tal-ħtiġijiet għar-rifinanzjament tal-gvernijiet tal-Istati Membri fis-snin li ġejjin se jaħbtu ma ħtiġijiet simili fis-settur bankarju u dan probabbilment se jiżgura l-kompetizzjoni qawwija għall-finanzjament ibbażat fuq is-suq. Se jinħass it-toqol sinifikanti tad-diferiment tal-ħlas tad-dejn sal-aħħar tal 2012, b'madwar 1,8 triljun tad-dejn tal-banek fl-UE li se jiġu ffinanzjati matul l-24 xahar li ġejjin. Din il-pressjoni fuq medda ta' żmien qasira tista' tiġi spjegata bil-kundizzjonijiet favorevoli tar-rati tal-interessi fuq dejn ta' żmien qasir u bid-deferiment sinifikanti tal-bonds tal-banek, inklużi dawk b'garanziji tal-gvern[9]. (ara l-Grafiki 4, 5 u 6) Fattur ieħor jista' jkun iż-żieda fil-ħtiġijiet ta' finanzjament minħabba l-isforzi li qed isiru għar-rikapitalizzazzjoni. Grafika Nru. 4 Il-profili tal-maturazzjoni tal-bonds bankarji tal-UE | Grafika Nru. 5 Dejn tal-banek tal-UE jimmatura f'% | (biljuni ta' EUR f'perjodi ta' 12-il xahar mill-1 ta' Lulju 2010) | tat-total pendenti (mill-1 ta' Lulju 2010) | [pic] | Sors: Kalkoli tal-persunal tal-FMI u tal-KE | Sors: Kalkoli tal-persunal tal-FMI u tal-KE | Il-kalkoli tal-Kummissjoni juru li l-ogħla ammonti tad-dejn tal-banek iggarantit mill-istati huma mistennija li jimmaturaw bejn ir-raba' kwart tal-2011 u t-tieni kwart tal-2012. Paragun bejn il-Grafiki 5 u 6 juri l-korrelazzjoni viċina bejn il-profili ta' maturazzjoni tad-djun tal-banek, kemm dawk ġenerali kif ukoll dawk garantiti u jenfasizza l-perjodi li se jkunu tal-aktar sfida fix-xhur u s-snin li ġejjin. Grafika Nru. 6 Profil tal-maturazzjoni tal-ħruġ tal-banek tal-UE bil-garanziji tal-gvernijiet Ammonti (biljuni ta' EUR) | Numru ta' bonds | [pic] | [pic] | Nota: Il-bonds kollha huma meqjusa li jiskadu fl-aħħar tal-maturazzjoni. Ma jiġux ikkunsidrati amortizzazzjonijiet intermedjarji. Sors: Bloomberg; Il-kalkoli tas-servizzi tal-Kummissjoni. | Fl-istess ħin, it-tħassib dwar ir-riskji sovrana ħeġġew "ġirja għall-kwalità", li tikkawża tnaqqis potenzjali fid-domanda għall-bonds maħruġa minn ekonomiji b'karatteristiċi ta' riskju għoli. Dan jista' jikkawża l-kompetizzjoni bejn is-sovrani ta' riskju għoli u d-dejn garantit tal-banek bi klassifikazzjoni AAA sakemm jibqgħu dawn il-garanziji[10]. Minkejja li l-iskemi ta' garanzija li baqgħu se jiskadu fil-31 ta' Diċembru 2010[11], il-Kummissjoni tista' tagħti l-estenzjonijiet sal-aħħar ta' Ġunju 2011 (xi skemi diġà ġew estiżi) u anki iżjed jekk tinħass il-ħtieġa. Matul dan iż-żmien, hemm probabbiltà li tibqa' qawwija l-kompetizzjoni tas-suq mhux biss f'termini ta' kwalità, iżda wkoll f'termini ta' kwantità. Il-kompetizzjoni se tkun ta' sfida partikolari fil-perjodu sal-aħħar tal-2012 u terga' żżid fl-2014 hekk kif jagħlqu l-ħarġiet tad-djun b'maturazzjoni ta' sena sa tliet snin (il-biċċa l-kbira minnhom) u ta' ħames snin. KONKLUŻJONI Is-sitwazzjoni tas-suq tirrekjedi ż-żamma ta' xibka tas-sigurtà Din il-Komunikazzjoni tiddeskrivi wħud mill-isfidi ewlenin għall-gvernijiet tal-Istati Membri biex jiffinanzjaw id-defiċits fil-baġits tagħhom bħala riżultat tal-kriżi finanzjarja u d-diffikultajiet konsegwenti fis-suq tad-dejn sovran. Il-Mekkaniżmu Ewropew ta' Stabbilizzazzjoni Finanzjarja kien maħluq b'reazzjoni għall-ħtieġa ta' strument politiku li jkun jista' jgħin biex iħares l-istabbiltà finanzjarja fl-UE u fiż-żona tal-euro billi jtaffi l-ħsibijiet tas-suq dwar l-abbiltà tal-UE li tirreaġixxi għal kriżi serja tad-dejn sovran. Riformi fiskali ambizzjużi msostna minn għajnuna finanzjarja esterna permezz ta' programm ta' aġġustament finanzjarju fil-każ tal-Greċja, għenu biex itaffu l-agħar inkwiet li kien hemm fis-suq. B'danakollu, ir-riskji sovrani baqgħu għoljin hekk kif is-swieq jibqgħu jiffukaw fuq is-sostenibbiltà tal-finanzi pubbliċi, filwaqt li xi gvernijiet għandhom aċċess limitat għall-fondi u spejjez il-ħin kollu jogħlew. F'dan il-kuntest, saret ċaqliqa fil-perċezzjoni tal-investituri f'dawn l-aħħar xhur, u d-diffikultajiet tas-swieq tad-dejn sovran issa mistennija li jippersistu għal żmien itwal. Din ir-reviżjoni fl-istennija tal-investituri mhux biss tirrifletti l-kobor tal-aġġustament baġitarju meħtieġ f'xi Stati Membri, iżda tirrifletti wkoll prospettiva ta' rkupru ekonomiku relattivament gradwali u settur bankarju li se jibqa' fraġili għal żmien twil. Miżuri ta' rfid finanzjarju nazzjonali u supranazzjonali – inklużi l-EFSM u l-ESF – twaqqfu biex jipprevjenu t-tixrid tal-problemi finanzjarji u biex jipprovdu linja kritika ta' difiża. Iżda dawn il-miżuri huma biss temporanji u jridu jkunu kkumbinati ma' azzjoni politika ulterjuri biex terga' tinbena r-reżistenza tas-sistema finanzjarja u biex is-suq jerġa' lura għall-ħidma normali tiegħu. Iċ-ċirkostanzi attwali eċċezzjonali mhux biss jiġġustifikaw il-ħolqien, iżda wkoll iż-żamma ta' dawn il-mekkaniżmi għalissa, kif intwera mit-talba reċenti tal-Irlanda għas-sostenn tal-EFSM. Jekk dawn il-mekkaniżmi ta' rfid jitneħħew wisq kmieni jew wisq malajr, dan jista' jikkawża reazzjonijiet qawwija fis-suq u jerġa' jqajjem kriżi tad-dejn sovran. Fuq dan l-isfond, il-Kummissjoni tikkonkludi li l-ġrajjiet u ċ-ċirkostanzi eċċezzjonali li ġġustifikaw l-adozzjoni tar-Regolament Nru 407/2010 li jistabbilixxi mekkaniżmu Ewropew ta' stabbilizzazzjoni finanzjarja għadhom jeżistu u li għaldaqstant, il-Mekkaniżmu għandu jinżamm. [1] Ir-Regolament tal-Kunsill (UE) Nru 407/2010 tal-11 ta' Mejju 2010 li jistabbilixxi mekkaniżmu Ewropew ta' stabbilizzazzjoni finanzjarja (ĠU L 118, 12.5.2010, p. 1). [2] Ir-Regolament tal-Kunsill (KE) Nru 332/2002 tat-18 ta' Frar 2002 li jistabbilixxi faċilità li tipprovdi għajnuna finanzjarja għal żmien medju għall-bilanċi ta' pagamenti tal-Istati Membri (ĠU L 53, 23.2.2002, p. 1). [3] Il-Baġit Emendattiv Nru 5 għas-sena 2010 li jittratta l-ħolqien ta' struttura baġitarja għall-Mekkaniżmu Ewropew għall-Istabbilizzazzjoni Finanzjarja ġie adottat mill-Awtorità Baġitarja fit-22 ta' Settembru 2010. L-Abbozz tal-Ittra Emendattiva tal-Kummissjoni Nru 2/2011 li wkoll iddaħħal dawn it-tibdiliet fl-abbozz tal-baġit tal-2011 tressqet quddiem l-Awtorità Baġitarja fil-11 ta' Ottubru 2010. [4] Teżisti diġà struttura simili għall-faċilità tal-Bilanċ tal-pagamenti għall-Istati Membri li mhumiex fiż-żona tal-Ewro. [5] F'każ ta' kontumaċja l-Kummissjoni l-ewwel tiġbor l-ammont meħtieġ biex jitħallas id-dejn mill-bilanċ kontanti tagħha, u, jekk dan ma jkunx biżżejjed, tiġbor riżorsi kontanti addizzjonali mingħand l-Istati Membri abbażi tal-Artikolu 12 tar-Regolament tal-Kunsill Nru 1150/2000/KE, Euratom tat-22 ta' Mejju 2000 li jimplimenta d-Deċiżjoni 2007/436/KE, Euratom dwar is-sistema tar-riżorsi tagħhom tal-Komunitajiet. It-tieni pass tal-Kummissjoni tkun proposta li s-self kapitali jiddaħħal fil-baġit. [6] Diġà ġew allokati skont ir-Regolament dwar il-Bilanċ ta' Pagamenti EUR 15-il biljun bħala għajnuna finanzjarja esterna lil-Latvja, lill-Ungerija u lir-Rumanija. [7] Ara, pereżempju l-komunikazzjoni ta' Standard & Poor's, tat-30 ta' Ġunju 2010. [8] Deċiżjoni tal-Bank Ċentrali Ewropew tal-14 ta' Mejju li twaqqaf programme tas-swieq tat-titoli b'sikurtà (ECB/2010/5) (2010/281/UE) [9] Ħafna ħruġ kumulattiv mill-banek bħala reazzjoni għall-kriżi jfisser li madwar 50 % ta' bonds pendenti se jimmaturaw f'dawn it-tliet snin li ġejjin. [10] Madwar 86 % tad-dejn tal-banek iggarantit mill-gvernijiet ta' kważi EUR 600 biljun li nħareġ bejn Ottubru 2008 u Diċembru 2009 ġie kklassifikat bħala AAA, dan jinkludi parti sinifikanti tat-totali li se jimmaturaw matul l-2012. [11] Dan ifisser li meta jkun hemm rifinanzjament, jew jekk ikun hemm ħruġ ġdid, dawn l-istrumenti tad-dejn ikollhom il-klassifika tal-banek stess u ma jibqgħux ikollhom il-klassifika tal-garanti sovrani.